АҞӘА, ԥхынгәы 17 – Sputnik, Ренат Ԥачалиа. Ажурналист Витали Шариеи ауаажәларратә усзуҩ Асҭамыр Какалиеи Фазиль Искандер ихьӡ зху Жәларбжьаратәи аԥхьахә асиа кьаҿ аҿы рыхьӡ арбахеит.
Асҭамыр Какалиа иҭоурыхтә роман "Асас дыздызкыло амшын" аноминациа "Апроза" аҿы иалкааз иреиӷьу арҿиамҭақәа быжьба рхыԥхьаӡараҿы иҟалеит. Витали Шариа инаука-фантастикатә жәабжь "Аамҭа амашьына хәыҷ" аноминациа "Ахәыҷра аҵла" аҟны иалкаақәаз ируакхеит.
Фазиль Искандер иаԥхьахә афиналист Витали Шариа иажәақәа рыла, акыр иҽазишәон аԥсуа шәҟәыҩҩцәа хыԥхьаӡара рацәала ари аиндаҭлара иалахәхарц.
"Исгәалашәеит анаука-фантастикатә жәабжь "Аамҭа амашьына хәыҷ" шсымаз. Сынтәа иҿыцны ицәырган аноминациа "Ахәыҷра аҵла". Сусумҭа убрахь инасышьҭырц сыӡбеит" ҳәа иҳәоит Шариа.
Шариа иазгәеиҭеит ирҿиамҭа иреиӷьыз ажәабжьқәа ԥшьба ишрылашәаз, иҳәеит ашорт-лист иану зегьы аҳаҭыртә дипломқәа шранашьахо.
Асҭамыр Какалиа иҭоурыхтә роман "Асас дыздызкыло амшын" аноминациа "Апроза" аҿы иалкааз иреиӷьу арҿиамҭақәа быжьба рхыԥхьаӡараҿы иҟалеит 29 усумҭа рҟынтәи.
Какалиа еиҭеиҳәеит ари апроект дшалахәхаз Витали Шариа ибзоурала.
"Витали алахәылараз азыҳәа аҟаҵараҿ дсыцхрааит. Сгәы иаанагомызт ароман ас иалкаахоит ҳәа. Аиашаз, сагьазхәыцуамызт", - ҳәа иҳәоит иара.
Зынӡа аԥхьахә аиуразы сынтәа 51 усумҭа ықәгылан. 2019 шықәса рзы Фазиль Искандер иаԥхьахә алауреатс ихьӡ ҳәан аԥсуа шәҟәыҩҩы Владимир Делба.
Фазиль Искандер иаԥхьахә шьаҭанаркит Урыстәыла ПЕН-центр 2016 шықәса рзы.
Фазиль Абдул-иԥа Искандер диит хәажәкыра 6, 1929 шықәса рзы, Аҟәа. 1954 шықәса рзы далгеит А.М. Горки ихьӡ зху Алитературатә институт. Ҩышықәса рышьҭахь дхынҳәуеит Аԥсныҟа, Аҳәынҭшәҟәҭыжьырҭа аԥсуа ҟәша аредакторс. 1956 инаркны иҩымҭақәа ркьыԥхьуан ажурналқәа: "Смена", "Неделя", "Костер", "Сельская молодежь" уҳәа рыҟны. Раԥхьатәи иажәеинраалақәа реизга "Горные тропы" ҭыҵит 1957 шықәса рзы Аҟәа. 1966 шықәса рзы ажурнал "Новый мир" аҟны икьыԥхьын аповест "Созвездие Козлотура".
Искандер ирҿиамҭақәа ирылукаартә иҟоуп ароман "Сандро Чагьамтәи" (1973-1988, автобиографиатә ҩымҭа), аепос " Чик ихәыҷра", аповест "Ажьақәеи арқьымаҭқәеи", аессе-диалог "Урыстәыла иазхәыцуеи америкауаҩи", аповестқәа "Ауаҩи уи икәша-мыкәшеи", "Апоет", "Ауаҩы игыларҭа", "Софичка", ажәабжьқәа "Геракл ажәахатәи ифырхаҵара", "Алагамҭа" уҳәа егьырҭгьы.
Искандер иажәабжьқәеи иповестқәеи еиҭагоуп шамахамзар европатәи абызшәақәа зегь рахь.
Иара убас шәаԥхьар ҟалоит: